Kris Jensen Skriver (S), 2024-01-17:
Tak for det.
Det er en anden Skriver, der tager beslutningsforslaget her i dag.
Tak for ordet, og tak til forslagsstillerne.
Jeg deler sådan set intentionen, der ligger i det her forslag, om, at vi skal have et godt indeklima i vores skoler.
Det synes jeg er rigtig vigtigt.
Jeg forstår det, som om beslutningsforslaget her pålægger regeringen inden udgangen af indeværende folketingsår at følge op på beretningen afgivet af Børne- og Undervisningsudvalget den 3. juni 2020.
Der er allerede fulgt op på to af de fire initiativer, som regeringen pålægges at tage i beslutningsforslaget.
Regeringen har allerede haft møde med parterne vedrørende udarbejdelse af og opfølgning på de kommunale handleplaner på området.
Regeringen har også haft et møde med Dansk Center for Undervisningsmiljø, DCUM, om at styrke tilsynsmulighederne, hvor der var fokus på formidling af de gode eksempler.
Derudover pålægges regeringen at undersøge mulighederne ved, effekten af og omkostningerne ved at etablere et lovpligtigt tilsyn med skolens ventilationskanaler samt at indkalde Folketingets partier til drøftelser om udmøntningen af kommunernes og skolernes handlingsplaner, muligheden for etablering af lovpligtige tilsyn med skolernes ventilationsanlæg og DCUM's rolle og funktioner.
Det er i dag kommunens og skolelederens ansvar at sikre sig, at undervisnings- og arbejdsmiljøet på en skole er i orden.
Vi har derfor allerede i dag lovgivning og regler på området, som sikrer, at forholdene er ordentlige for eleverne og underviserne.
Og hvis det viser sig, at der er et problem, er det skolens leder, der udarbejder en handlingsplan for at tage hånd om problemerne.
Vi har allerede her i Folketinget vedtaget en lovgivning, der meget tydeligt fastsætter, at eleverne har ret til et godt undervisningsmiljø, og placerer ansvaret hos kommunerne og skolerne, og derfor synes jeg, at vi bør overveje meget grundigt, hvad der fra statslig side er behov for.
Jeg har grundlæggende tillid til, at kommunerne og skolelederne tager ansvar for skolernes indeklima i dialog med skolens medarbejdere og med eleverne.
Jeg hæfter mig også ved Astras Masseeksperiment fra 2021 om indeklima, der viser, at det hjælper, hvis der luftes ud og man opholder sig udendørs.
Derfor vil jeg gerne opfordre til, at ledelsen, lærerne og eleverne i fællesskab etablerer gode rutiner med udluftning, for det virker.
For 15 måneder siden stod jeg selv som lærer ude i folkeskolen, og jeg kan kun bekræfte, at efter nogle timer i et lokale, er det rigtig godt at få luftet ud.
Vi kommer dog ikke uden om, at det er et langt og sejt træk at investere i et bedre indeklima.
Ifølge tal – igen fra Masseeksperimentet – er andelen af skoler med ventilationsanlæg steget fra 30 pct. i 2009 til 38 pct. i 2021.
Samtidig er der en lille stigning på fra 18 til 21 pct. på skoler, der har ventilationsanlæg med udsugning.
Det ser dermed ud til, at der er en mindre fremgang i antallet af ventilationsanlæg på skolerne.
På finansloven for 2021 blev der afsat 295 mio. kr. til en tilskudsordning, hvor kommuner har haft mulighed for at søge om tilskud til energirenoveringer i kommunale bygninger, herunder skolerne, i 2021 og 2022.
Energirenovering af bygninger vurderes bl.a. at medføre forbedret indeklima.
Klima-, Energi- og Forsyningsministeriet oplyser, at der fra oktober 2025 vil være krav om, at 3 pct. af offentlige bygninger på over 250 m², herunder også kommunale skoler, årligt renoveres op til et godt energimærke, hvilket oftest betyder forbedret indeklima.
Kravet følger af det nyligt vedtagne energieffektiviseringsdirektiv af 13. december 2023.
Investeringerne i et bedre indeklima er altså i gang.
På den baggrund kan jeg meddele, at Socialdemokratiet ikke kan støtte forslaget.
Tak for ordet.